Rajmund Likić

**Rajmund Likić** (Vareš, 31. august 1943. - Sarajevo, 20. mart 2015.) je bosanskohercegovački klarinetist i muzički pedagog koji je bio dugogodišnji član Sarajevske filharmonije i profesor na Muzičkoj akademiji u Sarajevu.

## Biografija 
Likić je rođen u Varešu, kao sin Jakova i Jozefine (rođene Katavić). Osnovno obrazovanje stekao je u rodnom mjestu, dok je srednju muzičku školu završio u Sarajevu 1963. godine, s glavnim predmetom klarinet u klasi profesora Radana Aleksija. Na Muzičkoj akademiji u Sarajevu diplomirao je 1967. pod mentorstvom istog profesora, a postdiplomski studij završio je 1979.

Od 1969. do 1982. radio je kao profesor klarineta u Srednjoj muzičkoj školi u Sarajevu, dok je od 1971. istovremeno bio angažovan i na Muzičkoj akademiji kao asistent za predmet *Kamerna muzika za duvače*, pod mentorstvom profesora Mladena Pozajića. Godine 1973. postao je docent u honorarnom statusu, a 1982. izabran je za docenta u stalnom radnom odnosu. U zvanje vanrednog profesora unaprijeđen je 1987., dok je 1. jula 1997. postao redovni profesor za predmet *Kamerna muzika za duvače*. Nakon smrti profesora Radana Aleksija 2002. godine, kraće vrijeme predavao je *Klarinet* i *Metodiku klarineta*.

Pored pedagoškog rada, povremeno je bio angažovan kao prvi klarinetista Simfonijskog orkestra Radio-televizije Sarajevo i Sarajevske filharmonije. Član *Udruženja muzičkih umjetnika Bosne i Hercegovine* postao je 1967. i bio jedan od njegovih najaktivnijih članova. Suosnivač je ansambla za novu muziku "Momus" (moderna muzika Sarajevo) zajedno s Josipom Magdićem, a kasnije i ansambla "Masmantra" (masovna mantra) s Mladenom Miličevićem. Sa ovim ansamblima, kao i solistički, održao je brojne koncerte širom bivše Jugoslavije – u Ljubljani, Skoplju, Novom Sadu, Subotici, Zagrebu, Beogradu, Nišu, Negotinu, Prištini, Rijeci, Splitu, Opatiji, Budvi, Kotoru i Neumu. Također je nastupao u Francuskoj, Kubi, Rusiji, Češkoj, Poljskoj, Austriji, Italiji i Turskoj.

Tokom karijere izveo je više od 100 kompozicija od oko 60 kompozitora, uključujući 11 koncerata za klarinet i orkestar, koje je svirao s orkestrima Radio-televizije Sarajevo, Sarajevskom filharmonijom, Simfonijskim orkestrom iz Niša i Simfonijskim orkestrom iz Mostara. Njegov repertoar obuhvata i brojna kamerna djela različitih sastava, solo klarinet, kao i sonate za klarinet i klavir kompozitora poput Johannesa Brahmsa, Francisa Poulenca, Zlatana Vaude, Camillea Saint-Saënsa, Artura Honeggera, Bruna Bjelinskog, Bohuslava Martinůa, Paula Hindemitha i drugih. Izvodio je i duvačka dua, tria, kvartete i kvintete, kao i eksperimentalna djela za klarinet i elektroniku, klarinet i saz, te kompozicije koje uključuju neobične zvučne izvore, poput klarineta u kombinaciji s pećinskim kapljicama. Posebno je uživao u istraživanju novih zvukova i izražajnih mogućnosti svog instrumenta.

Od bosanskohercegovačkih kompozitora interpretirao je djela Magdića, Jeličanina i Miličevića, dok je od jugoslavenskih autora izvodio kompozicije Akila Kocija, Vuka Kulenovića, Alojza Ajdića, Zeqirja Ballate i Marka Ruždjaka. Sa svim ovim kompozitorima ostvario je blisku saradnju, nastojeći da što preciznije prenese njihove autorske zamisli, a u pojedinim djelima priznat je i kao koautor.

Njegove izvedbe snimane su za muzičke produkcije Radio Sarajeva, Novog Sada, Prištine, Skoplja, Zagreba i Beograda, kao i za televizijske kuće širom bivše Jugoslavije. U saradnji s Vojinom Komadinom, snimio je dvije kompozicije za njegovu autorsku gramofonsku ploču. Posljednji koncert održao je u Sarajevu, u maju 2014., u okviru *Majskih muzičkih svečanosti Muzičke akademije*.

Za svoj izuzetni umjetnički i pedagoški rad dobitnik je brojnih nagrada i priznanja, među kojima se ističu:

* *Nagrada Udruženja muzičkih umjetnika Bosne i Hercegovine*, 
* *Nagrada Udruženja kompozitora Bosne i Hercegovine*, 
* *Zlatna značka amaterskih društava Bosne i Hercegovine*, 
* *Zlatna značka Muzičke omladine Jugoslavije*, 
* *Priznanje SOKOJ-a*, 
* *Godišnja nagrada Zajednice za kulturu Bosne i Hercegovine,*
* *Zlatna značka Akademskog kulturno-umjetničkog društva "Slobodan Princip Seljo"*.

Umro je 20. marta 2015. godine u Sarajevu.

## Reference 
Kategorija:Rođeni 1943.
Kategorija:Umrli 2015.
Kategorija:Biografije, Vareš
Kategorija:Muzička akademija u Sarajevu